**Szakmai díjjal tüntette ki a Magyar Táplálkozástudományi Társaság dr. Molnár Dénest, a pécsi gyermekklinika emeritus professzorát**

**Tarján Róbert díjat adományozott a Magyar Táplálkozástudományi Társaság dr. Molnár Dénesnek, a PTE Gyermekgyógyászati Klinika emeritus professzorának, több évtizedes, a táplálkozáshoz köthető megbetegedések, különösen a gyermekkori elhízás kutatásában szerzett érdemeiért. Az elismerést október 7-én, a Győrben megrendezett vándorgyűlésen adták át.**

*„A szakmai díjakat mindig nagyra becsültem, mivel jelzik, hogy eddigi tevékenységem eredményes volt, felkeltette mások figyelmét, és a jövő generáció számára is hasznos lehet”* - nyilatkozta **dr. Molnár Dénes,** aki immár negyven éve folytat kutatásokat.

Az emeritus professzor büszke arra, hogy **sikerült bekapcsolódnia a nagy, európai konzorciumok kutatásaiba**, arra is, hogy **létrehozott egy aktív, fiatal munkacsoportot a PTE Gyermekgyógyászati Klinikáján**, melynek tagjai továbbviszik mindazt, amit képvisel, valamint arra, hogy **2015-ben megalapította a gyermekprevenciós központot**, mely Magyarországon egyedülálló.

Dr. Molnár Dénes **jelenleg is dolgozik, a Szentágothai János Kutatóközpont kutató professzoraként** két projekten is. Irányítja a munkacsoport és több PhD-s munkáját, valamint **a Pécsi Akadémiai Bizottság (PAB) alelnöke**ként a régió tudományos tevékenységének a fellendítésében is komoly szerepe van.

A díjat néhai dr. Tarján Róbert professzor családja alapította a hazai táplálkozástudomány kiemelkedő kutatóinak az elismerésére, a kitüntetést kétévente ítélik oda a szakma kiválóságainak.

Tarján Róbert (1913-1979) orvos, egyetemi tanár, a közegészségtan és járványtan szakorvosa, az orvostudományok doktora, a Magyar Táplálkozástudományi Társaság elnöke volt.

*Dr. Molnár Dénes professzorral 2019-ben készült portréinterjú, mely a PTE Általános Orvostudományi Kar honlapján jelent meg:* [*„Mindegy, hogy mit csinál az ember, csak csinálja jól és odaadóan”*](https://aok.pte.hu/hu/hirek/hir/11610)